กฎกระทรวงการขออนุญาตและการอนุญาตเกี่ยวกับโรงงานจำพวกที่ 3 พ.ศ. 2564
วันที่ประกาศ: 2021-04-05

content: กฎกระทรวง การขออนุญาตและการอนุญาตเกี่ยวกับโรงงานจำพวกที่ ๓ พ.ศ. ๒๕๖๔
content: อาศัยอำนาจตามความในมาตรา ๖ วรรคหนึ่ง มาตรา ๑๘ วรรคสี่ มาตรา ๒๑ วรรคสี่ แห่งพระราชบัญญัติโรงงาน พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติโรงงาน (ฉบับที่ ๒) พ.ศ. ๒๕๖๒ และมาตรา ๑๒ วรรคสาม และมาตรา ๒๒ วรรคสี่ แห่งพระราชบัญญัติโรงงาน พ.ศ. ๒๕๓๕ รัฐมนตรีว่าการกระทรวงอุตสาหกรรมออกกฎกระทรวงไว้ ดังต่อไปนี้
sectionNo: 1
content: ข้อ ๑ ให้ยกเลิกกฎกระทรวงกำหนดหลักเกณฑ์การขออนุญาตและการอนุญาตเกี่ยวกับโรงงานจำพวกที่ ๓ พ.ศ. ๒๕๔๙
sectionNo: 2
content: ข้อ ๒ ผู้ใดประสงค์จะขอรับใบอนุญาตประกอบกิจการโรงงานจำพวกที่ ๓ หรือขออนุญาตขยายโรงงานจำพวกที่ ๓ ให้ยื่นคำขอต่อผู้อนุญาต พร้อมด้วยข้อมูล เอกสารหรือหลักฐาน ตามที่ระบุไว้ในแบบคำขอรับใบอนุญาตหรือคำขอรับการอนุญาต แล้วแต่กรณี
sectionNo: 3
content: ข้อ ๓ ผู้ใดประสงค์จะขอรับโอนใบอนุญาตประกอบกิจการโรงงานจำพวกที่ ๓ ให้ยื่นคำขอต่อผู้อนุญาต พร้อมด้วยข้อมูล เอกสาร หรือหลักฐาน ตามที่ระบุไว้ในแบบคำขอรับโอนใบอนุญาต
sectionNo: 4
content: ข้อ ๔ การอนุญาตให้ประกอบกิจการโรงงานหรือขยายโรงงานตามข้อ ๒ ให้ดำเนินการตามขั้นตอนและระยะเวลา ดังต่อไปนี้ (๑) เมื่อได้รับคำขอรับใบอนุญาตหรือคำขอรับการอนุญาต ให้พนักงานเจ้าหน้าที่ออกใบรับคำขอให้แก่ผู้ยื่นคำขอ และดำเนินการตรวจสอบคำขอและความถูกต้องของข้อมูล เอกสาร
sectionNo: 4
content: หรือหลักฐานตามที่ระบุไว้ในแบบคำขอตามข้อ ๒ และดำเนินการตรวจสอบทำเลที่ตั้ง สภาพแวดล้อม ลักษณะอาคาร และลักษณะภายในของโรงงาน เครื่องจักร เครื่องอุปกรณ์ หรือสิ่งที่นำมาใช้ในโรงงาน คนงานประจำโรงงาน การควบคุมการปล่อยของเสีย มลพิษ หรือสิ่งใด ๆ ที่มีผลกระทบต่อสิ่งแวดล้อมและความปลอดภัยในการประกอบกิจการ
sectionNo: 4
content: และจัดทำรายงานการตรวจสอบดังกล่าวเสนอต่อผู้อนุญาตภายในสามสิบวันนับแต่วันที่ได้รับคำขอ (๒) ในกรณีที่คำขอรับใบอนุญาตหรือคำขอรับการอนุญาตไม่ถูกต้องหรือยังขาดข้อมูล เอกสาร หรือหลักฐานใด ให้พนักงานเจ้าหน้าที่บันทึกความบกพร่องนั้นไว้และแจ้งให้ผู้ยื่นคำขอดำเนินการแก้ไขคำขอรับใบอนุญาตหรือคำขอรับการอนุญาต
sectionNo: 4
content: หรือจัดส่งข้อมูล เอกสาร หรือหลักฐานเพิ่มเติมให้ถูกต้องและครบถ้วน หรือดำเนินการแก้ไขหรือปรับปรุงสถานที่ตั้งโรงงาน อาคารโรงงาน เครื่องจักร เครื่องอุปกรณ์ สิ่งที่นำมาใช้ในโรงงาน หรือการควบคุมการปล่อยของเสีย มลพิษ หรือสิ่งใด ๆ
sectionNo: 4
content: ที่มีผลกระทบต่อสิ่งแวดล้อมและความปลอดภัยในการประกอบกิจการให้ถูกต้องสมบูรณ์ภายในระยะเวลาที่กำหนด ในกรณีที่การยื่นคำขอรับใบอนุญาตหรือคำขอรับการอนุญาตมิได้ดำเนินการโดยวิธีการทางอิเล็กทรอนิกส์ผ่านระบบเครือข่ายอิเล็กทรอนิกส์ของกรมโรงงานอุตสาหกรรมหรือสำนักงานอุตสาหกรรมจังหวัด
sectionNo: 4
content: ให้พนักงานเจ้าหน้าที่และผู้ยื่นคำขอลงนามไว้ในบันทึกนั้นด้วย (๓) ในกรณีที่ผู้ยื่นคำขอไม่ดำเนินการตามที่พนักงานเจ้าหน้าที่ได้แจ้งตาม (๒) ให้ถือว่าผู้ยื่นคำขอไม่ประสงค์จะให้ดำเนินการต่อไป และให้ผู้อนุญาตจำหน่ายเรื่องออกจากสารบบ (๔) การพิจารณาอนุญาตหรือไม่อนุญาต
sectionNo: 4
content: ผู้อนุญาตต้องดำเนินการให้แล้วเสร็จภายในเจ็ดวันนับแต่วันที่ได้รับรายงานการตรวจสอบตาม (๑) (๕) เมื่อผู้อนุญาตพิจารณาเสร็จสิ้นตาม (๔) แล้ว ให้แจ้งผลการพิจารณาแก่ผู้ยื่นคำขอภายในเจ็ดวันนับแต่วันที่ได้มีคำสั่งอนุญาตหรือไม่อนุญาต (๖) ในกรณีที่ผู้อนุญาตมีคำสั่งอนุญาต
sectionNo: 4
content: ให้แจ้งผู้ยื่นคำขอมาชำระค่าธรรมเนียมใบอนุญาตหรือการอนุญาตภายในเจ็ดวันนับแต่วันที่ได้รับแจ้งคำสั่งตาม (๕) เมื่อผู้ยื่นคำขอได้ชำระค่าธรรมเนียมแล้ว ให้ผู้อนุญาตออกใบอนุญาตหรือหนังสืออนุญาตแก่ผู้ยื่นคำขอภายในเจ็ดวันนับแต่วันที่ได้รับชำระค่าธรรมเนียม (๗)
sectionNo: 4
content: ในกรณีที่ผู้ยื่นคำขอไม่ชำระค่าธรรมเนียมใบอนุญาตหรือการอนุญาตภายในระยะเวลาตาม (๖) ให้ถือว่าผู้ยื่นคำขอไม่ประสงค์จะรับใบอนุญาตหรือหนังสืออนุญาต และให้ผู้อนุญาตจำหน่ายเรื่องออกจากสารบบ (๘) ในกรณีที่ผู้อนุญาตมีคำสั่งไม่อนุญาต ให้แจ้งเหตุผลและสิทธิในการอุทธรณ์แก่ผู้ยื่นคำขอทราบด้วย
sectionNo: 4
content: เพื่อให้การพิจารณาอนุญาตเป็นไปโดยรวดเร็วและมีประสิทธิภาพ กรมโรงงานอุตสาหกรรมอาจประกาศกำหนดประเภท ชนิด หรือขนาดของโรงงานจำพวกที่ ๓ เพื่อย่นระยะเวลาดำเนินการตามวรรคหนึ่งให้สอดคล้องกับประเภท ชนิด หรือขนาดของโรงงานดังกล่าวได้
sectionNo: 4
content: การนับระยะเวลาตามวรรคหนึ่งและวรรคสองไม่รวมระยะเวลาที่พนักงานเจ้าหน้าที่หรือผู้อนุญาตได้แจ้งให้ผู้ยื่นคำขอดำเนินการแก้ไขหรือปรับปรุงตาม (๒) ให้ถูกต้องสมบูรณ์ภายในระยะเวลาที่กำหนด หรือระยะเวลาที่ต้องได้รับความเห็นชอบ อนุญาต หรืออนุมัติ
sectionNo: 4
content: จากหน่วยงานอื่นตามที่กฎหมายกำหนดไว้หรือระยะเวลาที่มีผู้โต้แย้งเกี่ยวกับการจัดตั้งโรงงาน
sectionNo: 5
content: ข้อ ๕ การรับโอนใบอนุญาตประกอบกิจการโรงงานตามข้อ ๓ ให้ผู้อนุญาตพิจารณาคำขอรับโอนใบอนุญาตให้แล้วเสร็จภายในสามสิบวันนับแต่วันที่ได้รับคำขอ และให้นำความในข้อ ๔ มาใช้บังคับแก่การรับโอนใบอนุญาตด้วยโดยอนุโลม ในการโอนใบอนุญาต ผู้โอนใบอนุญาตต้องจัดให้ผู้ขอรับโอนมีหนังสือยอมรับในเรื่องสิทธิ หน้าที่
sectionNo: 5
content: และความรับผิดที่ผู้โอนใบอนุญาตมีอยู่ต่อทางราชการตามกฎหมายว่าด้วยโรงงาน และกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติด้วยเป็นอย่างน้อย
sectionNo: 6
content: ข้อ ๖ การยื่นคำขอ การออกใบรับคำขอ การแจ้ง การชำระค่าธรรมเนียม การออกใบอนุญาต และหนังสืออนุญาตตามกฎกระทรวงนี้ ให้ดำเนินการโดยวิธีการทางอิเล็กทรอนิกส์ผ่านระบบเครือข่ายอิเล็กทรอนิกส์ของกรมโรงงานอุตสาหกรรมหรือสำนักงานอุตสาหกรรมจังหวัดเป็นหลัก
sectionNo: 6
content: ในกรณีที่ไม่สามารถดำเนินการได้หรือมีเหตุอื่นใดทำให้ไม่สามารถดำเนินการโดยวิธีการทางอิเล็กทรอนิกส์ได้ ให้การดำเนินการดังกล่าวกระทำ ณ สถานที่ ดังต่อไปนี้ (๑) โรงงานในเขตกรุงเทพมหานคร ให้กระทำ ณ กรมโรงงานอุตสาหกรรม (๒) โรงงานในเขตจังหวัดอื่น ให้กระทำ ณ สำนักงานอุตสาหกรรมจังหวัด
sectionNo: 7
content: ข้อ ๗ ในกรณีที่มีคำสั่งเป็นลายลักษณ์อักษรให้ยกเลิก เปลี่ยนแปลง หรือเพิ่มเงื่อนไขในใบอนุญาต ให้ผู้รับใบอนุญาตนำใบอนุญาตมาให้ผู้อนุญาตบันทึกการยกเลิก เปลี่ยนแปลง หรือเพิ่มเงื่อนไขดังกล่าวรวมไว้เป็นส่วนหนึ่งของใบอนุญาตด้วย
sectionNo: 8
content: ข้อ ๘ คำขอรับใบอนุญาต คำขอรับการอนุญาตขยายโรงงาน คำขอรับโอนใบอนุญาต ใบรับคำขอ ใบอนุญาต หนังสืออนุญาตให้ขยายโรงงาน และหนังสืออนุญาตให้รับโอนใบอนุญาต ให้เป็นไปตามแบบที่อธิบดีกรมโรงงานอุตสาหกรรมกำหนดโดยประกาศในราชกิจจานุเบกษา
sectionNo: 9
content: ข้อ ๙ บรรดาประกาศที่ออกตามกฎกระทรวงกำหนดหลักเกณฑ์การขออนุญาตและการอนุญาตเกี่ยวกับโรงงานจำพวกที่ ๓ พ.ศ. ๒๕๔๙ ที่มีผลใช้บังคับอยู่ในวันก่อนวันที่กฎกระทรวงนี้ใช้บังคับ ให้ยังคงใช้บังคับได้ต่อไปจนกว่าจะมีประกาศที่ออกตามกฎกระทรวงนี้ใช้บังคับ
sectionNo: 10
content: ข้อ ๑๐ ใบอนุญาตประกอบกิจการโรงงานที่ออกให้ตามกฎกระทรวงกำหนดหลักเกณฑ์การขออนุญาตและการอนุญาตเกี่ยวกับโรงงานจำพวกที่ ๓ พ.ศ. ๒๕๔๙ ก่อนวันที่กฎกระทรวงนี้ใช้บังคับ และไม่ขัดหรือแย้งกับประเภท ชนิด และขนาดของโรงงานตามกฎกระทรวงว่าด้วยการกำหนดประเภท ชนิด และขนาดของโรงงาน
sectionNo: 10
content: ให้ยังคงใช้ได้ต่อไปจนกว่าจะเลิกประกอบกิจการโรงงานหรือถูกเพิกถอนใบอนุญาต
sectionNo: 11
content: ข้อ ๑๑ บรรดาคำขอตามกฎกระทรวงกำหนดหลักเกณฑ์การขออนุญาตและการอนุญาตเกี่ยวกับโรงงานจำพวกที่ ๓ พ.ศ. ๒๕๔๙ ที่ได้ยื่นไว้แล้วก่อนวันที่กฎกระทรวงนี้ใช้บังคับ และยังอยู่ในระหว่างการพิจารณาของผู้อนุญาต ให้ถือว่าเป็นคำขอที่ได้ยื่นตามกฎกระทรวงนี้ ในกรณีที่คำขอที่ยื่นตามวรรคหนึ่งและข้อมูล เอกสาร
sectionNo: 11
content: หรือหลักฐานที่ยื่นพร้อมคำขอดังกล่าวแตกต่างไปจากกฎกระทรวงนี้ ผู้อนุญาตมีอำนาจสั่งแก้ไขเพิ่มเติมหรือให้ส่งข้อมูล เอกสาร หรือหลักฐานเพิ่มเติมได้ตามความจำเป็นเพื่อให้เป็นไปตามกฎกระทรวงนี้
content: ให้ไว้ ณ วันที่ ๑๖ มีนาคม พ.ศ. ๒๕๖๔ สุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่เป็นการสมควรปรับปรุงหลักเกณฑ์การขออนุญาตและการอนุญาตเกี่ยวกับโรงงานจำพวกที่ ๓ ให้สอดคล้องกับพระราชบัญญัติโรงงาน พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติโรงงาน (ฉบับที่ ๒) พ.ศ. ๒๕๖๒
content: ที่ยกเลิกการกำหนดอายุใบอนุญาตประกอบกิจการโรงงานและการต่ออายุใบอนุญาตประกอบกิจการโรงงาน และกำหนดระยะเวลาในการพิจารณาอนุญาตให้โอนใบอนุญาตประกอบกิจการโรงงาน ตลอดจนสมควรกำหนดให้การขออนุญาต และการอนุญาตดำเนินการโดยวิธีการทางอิเล็กทรอนิกส์เป็นหลัก
content: เพื่อประโยชน์ในการควบคุมการประกอบกิจการโรงงานให้เป็นไปเพียงเท่าที่จำเป็น เกิดความรวดเร็ว ทันสมัย ประหยัด และลดภาระแก่ผู้ประกอบกิจการโรงงาน จึงจำเป็นต้องออกกฎกระทรวงนี้